FC Midtjyllands målmand Johan Dahlin bød søndag ind med et lettere bizart indgreb på det vindblæste stadion i Haderslev i Superliga-opgøret mod Sønderjyske.

En strid vind på langs af banen nærmest tvang den svenske målmand til at gribe sit målspark, der efter at have været højt til vejrs med retning mod banens midte blev blæst tilbage i midtjydernes eget felt.

Læs også : Sønderjyske slår ti midtjyder i stormvejrskamp

Dommer Michael Johansen så ingen anden udvej end at dømme indirekte frispark til hjemmeholdet, men Dahlin og FC Midtjylland slap med skrækken efter et sløjt Sønderjyske-forsøg på den store mulighed.